
PËR MIRATIMIN E RREGULLORES SË DISIPLINËS SË POLICISË SË SHTETIT

Në mbështetje të nenit 10 të Kushtetutës dhe të neneve 74, 80 e 81 të ligjit nr.9749, datë 4.6.2007 “Për Policinë e Shtetit”, me propozimin e Ministrit të Brendshëm, Këshilli i Ministrave 

VENDOSI:

1. Miratimin e rregullores së disiplinës së Policisë së Shtetit, sipas tekstit, që i bashkëlidhet këtij vendimi.
2. Vendimi nr.281, datë 2.6.2000 të Këshillit të Ministrave “Për miratimin e rregullores së disiplinës së Policisë së Shtetit”, shfuqizohet.
3. Ngarkohet Ministria e Brendshme për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri 
Sali Berisha


RREGULLORE 
E DISIPLINËS  SË POLICISË  SË  SHTETIT

PJESA E PARË
OBJEKTI, QËLLIMI DHE PËRKUFIZIME

Neni 1
Objekti

1. Rregullorja e Disiplinës së Policisë së Shtetit përcakton: 
a) parime, norma dhe rregulla të sjelljes e të etikës së personelit të Policisë; 
b) kategoritë dhe llojet e shkeljeve disiplinore; 
c) kriteret, rregullat, procedurat e verifikimit dhe të shqyrtimit të shkeljeve, si dhe dokumentacionin përkatës të ecurisë disiplinore;  
ç) masat disiplinore dhe kompetencat për dhënien e tyre;
d) kriteret dhe procedurat e ankimimit;
dh) Përbërjen, mënyrën e organizimit dhe funksionimit të Komisionit të Apelimit;
e) ekzekutimi dhe administrimi i masave disiplinore.






Neni 2
Qëllimi

Kjo rregullore ka për qëllim të unifikojë veprimtarinë e strukturave e të punonjësve të Policisë së Shtetit, si dhe të përcaktojë mënyrën e zbatimit në praktikë të parimeve, normave dhe kërkesave në fushën e disiplinës, në funksion të respektimit të të drejtave të njeriut dhe zbatimit të ligjit.

Neni 3
Përkufizime

Në kuptim të kësaj rregulloreje, përveç rasteve kur përcaktohet shprehimisht ndryshe në nene të veçanta të saj, me termat e mëposhtëm nënkuptohet:
1. Dhënia e informacionit – dhënia, përhapja, transmetimi i informacionit, me dashje ose nga pakujdesia, të tretëve, në formë elektronike, shkresore ose verbale.
2. Në të gjitha rastet ku përmendet Drejtori i Drejtorisë së Policisë të Qarkut nënkuptohet edhe Drejtori Rajonal i Kufirit dhe Migracionit. 
3. Informacion policor – tërësia e të dhënave të cilat lejojnë policinë të kryejë detyrat e caktuara nga legjislacioni për mbrojtjen e rendit e të sigurisë publike dhe/ose për parandalimin e zbulimin e veprave penale, si dhe të gjitha aktet, dokumentet, regjistrimet audiovizuale, kompjuterike, ose çdo material tjetër që përmban këto të dhëna.
4. Kritikë publike – shprehja e komenteve kritike të cilat mund të dëgjohen ose lexohen nga publiku në mënyrë verbale, shkresore, elektronike ose në media për çështje që lidhen me punën e Policisë, me përjashtim të rasteve kur është e parashikuar në ligj ose kur punonjësi është i autorizuar. 
5. Ngacmimi seksual – orvajtje të padëshiruara seksuale, kërkesë për favore seksuale dhe sjellje të tjera verbale apo fizike të një natyre seksuale të kryera gjatë ose jashtë orarit të punës kur:
i) Nënshtrimi ndaj një sjelljeje të tillë bëhet hapur ose në mënyrë të nënkuptuar si kusht për punësimin e individit dhe çdo lloj favori tjetër;
ii) nënshtrimi apo refuzimi i një sjelljeje të tillë përdoret si bazë për vendimet e punësimit dhe çdo lloj favori tjetër që kanë të bëjnë me këtë individ; ose
iii) një sjellje e tillë ka për qëllim apo sjell si pasojë ndërhyrjen në mënyrë të paarsyeshme në kryerjen e detyrës së individit apo krijimin e një mjedisi pune frikësues, armiqësor ose fyes.
Ngacmimi seksual përfshin jo vetëm sjelljet e mëposhtme:
a) Ngacmim verbal: komente apo shpifje të përsëritura, të pakërkuara apo përçmuese, ose 
kërkesë e vazhduar për kontakt shoqëror apo seksual pasi personit i bëhet e qartë se kjo nuk është e mirëpritur.
b) Ngacmim fizik: ndërhyrje apo kontakt fizik që pengon lëvizjet normale të punës kur këto i drejtohen një individi.
c) Ngacmim pamor dhe elektronik: postera, skica apo vizatime përçmuese, vështrime ngultazi, vështrime epsharake, ngacmimi ose bezdisja me anë të mesazheve telefonike, postës elektronike, telefonatave anonime, etj.
ç) Favore seksuale: orvatje seksuale që kushtëzojnë një përfitim punësimi në këmbim të favoreve seksuale, ose të atyre që mund të shihen si të tilla.
6. Persona të paautorizuar për t’u njohur me informacionet policore dhe/ose të klasifikuara – konsiderohen: 
a) persona që nuk kanë autorizim për t’u njohur me këto informacione; 
b) punonjës që, për shkak të funksionit, nuk e kanë të nevojshme të njihen me këto informacione.
7. Punonjës – punonjësit e policisë, si dhe punonjësit e shërbimeve mbështetëse.
8. Situatë emergjente – situatë e shkaktuar nga faktorë natyrorë, ekologjikë, industrialë ose nga veprimet e njerëzve, të cilat mund të sjellin ose kanë sjellë dëmtim të shpejtë e të madh në jetën, shëndetin e njerëzve, gjësë së gjallë, pasurisë ose ambientit duke prishur normalitetin e jetës së komunitetit dhe të shërbimeve të policisë.
9. Struktura të barasvlershme me Drejtorinë e Policisë së Qarkut - drejtoritë rajonale të kufirit dhe migracionit, si dhe repartet/organet autonome.  
10. Titullari i strukturës – drejtues policie të nivelit organ/repart autonom, komisariat policie të rrethit ose drejtori policie të qarkut.
11. Veprime të pahijshme – veprime që bien ndesh me normat dhe moralin e shoqërisë.

PJESA E DYTË
DISIPLINA DHE SHKELJET DISIPLINORE

KAPITULLI I PARË
DETYRIMET DHE NORMAT E SJELLJES DHE TË ETIKËS 

Neni 4
Detyrime të përgjithshme 

Personeli i Policisë duhet të zbatojë detyrimet e përgjithshme si më poshtë: 
1. Të informojë menjëherë mbi veprat penale, për të cilat ai merr dijeni, për shkak ose jo të detyrës.
2. Të raportojë çdo informacion të marrë i cili ka lidhje me kryerjen më parë ose përgatitjen për kryerjen e një vepre penale.
3. Të raportojë tek eprorët kur konstaton shkelje të legjislacionit që nuk përbëjnë vepër penale.
4. Të raportojë tek eprorët e tij ose tek, strukturat e Shërbimit të Kontrollit të Brendshëm çdo informacion për të cilin merr dijeni, konstaton ose ka arsye për të dyshuar se punonjësi ka kryer ose po kryen vepër penale.
5. Të informojë menjëherë eprorin, nëse ndaj tij ka filluar një procedim penal. 
6. Të raportojë tek eprorët çdo ankesë të marrë në lidhje me sjelljen e një punonjësi tjetër të Policisë. 
7. Të sigurojë në vazhdimësi një mënyrë komunikimi, nëpërmjet së cilës ai të kontaktojë ose të kontaktohet në çdo kohë nga eprorët e tij. 
8. Të mos mungojë në shërbim/punë apo të largohet nga vendi i shërbimit/punës, përveçse me lejen paraprake të eprorit. 
9. Të kontrollojë vendin ose territorin para se të fillojë shërbimin dhe sa më shpesh të jetë e mundur. Ai duhet të raportojë për çdo situatë që ka tërhequr vëmendjen e tij apo kërkon ndërhyrjen e ndonjë institucioni tjetër të administratës publike.  
10. Të japë urdhra/udhëzime të qarta që kanë lidhje me detyrën dhe, si epror, të sigurohet që vartësi i tij i ka kuptuar.
11. Të marrë masa të nevojshme për ndërprerjen e shkeljes disiplinore që po kryhet nga vartësit e tij dhe/ose parandalimin e pasojave të mëtejshme që mund të vijnë prej saj.
12. Të kontrollojë zbatimin e urdhrave të dhëna ndaj vartësve, si dhe kryerjen e detyrës/shërbimit.  
13. Të mos përdorë pajisje elektronike për regjistrimin dhe/ose filmimin e bisedës me eprorët, vartësit dhe kolegët, për çfarëdolloj arsyeje, pa dijeninë e tyre, përveç rasteve të parashikuara me ligj.
14. Të njoftojë përpara dypunësimit eprorin e drejtpërdrejtë i cili brenda pesë ditëve pune, nëpërmjet hierarkisë, njofton Drejtorinë e Personelit në Drejtorinë e Përgjithshme të Policisë. Drejtoria e Personelit miraton ose jo me shkrim dypunësimin e punonjësit. Mosmiratimi ndodh vetëm kur dypunësimi përbën konflikt interesi në përputhje me legjislacionin përkatës.   
15. Të njoftojë paraprakisht eprorin e drejtpërdrejtë i cili brenda pesë ditëve pune, nëpërmjet hierarkisë, njofton Drejtorinë e Personelit në Drejtorinë e Përgjithshme të Policisë në rastet kur bashkëshorti/ja, prindërit, motrat e vëllezërit apo fëmijët e tij ndërmarrin një veprimtari apo drejtojnë një biznes që mund të çojë në konflikt interesash me kompetencat dhe detyrën e tij si punonjës policie.

Neni 5
Ndalime të përgjithshme për punonjësit 

Gjatë kryerjes së detyrës/shërbimit, për shkak të saj, ose jashtë kryerjes së detyrës/shërbimit punonjësit i ndalohet: 
1. Anëtarësimi në parti ose organizatë politike. 
2. Mbështetja e fushatës së një partie ose organizate politike ose e një anëtari të një partie politike apo të një kandidati të pavarur, duke marrë pjesë ose kontribuar fizikisht ose financiarisht.
3. Ushtrimi i funksioneve i ndikuar nga bindjet e tij politike ose nga interesat personale ose shoqërore.
4. Punësimi ose kryerja e veprimtarive private, të cilat pengojnë plotësimin e kërkesave të detyrës. 
5. Kryerja e ngacmimit seksual apo, si drejtues, mosmarrja e masave kur konstaton/vihet në dijeni për raste të ngacmimit seksual.
6. Lejimi i përdorimit të emrit dhe fotografisë së tij nga persona të tjerë ose nga subjekte juridike e fizike. 
7. Përdorimi, shpërndarja apo vendosja në automjetet ose në ambientet e policisë e literaturës, simboleve apo reklamave të organizatave fetare, politike apo shoqërore. Mbajtja ose studimi i literaturës fetare ose politike gjatë kryerjes së detyrës lejohet vetëm në rastet kur ajo është e nevojshme për përmbushjen e detyrës. 
8. Kryerja e riteve fetare gjatë kohës që është në punë/shërbim, me uniformë ose në ambientet e Policisë, me përjashtim të përfaqësimeve zyrtare ose të ceremonive të organizuara në rast martesash ose vdekjesh. 
9. Lejimi i personave nga organizata të përcaktuara në pikën 7 të këtij neni të bëjnë propagandë në automjetet ose në ambientet e policisë.
10. Ndihma, përkrahja ose pjesëmarrja në aktivitete të organizatave, sipas pikës 7 të këtij neni, gjatë orarit të punës, në vendin e punës ose në automjetin e policisë, si dhe në rastet kur mban uniformën e Policisë ose shenja të saj, përveç rasteve kur është në ushtrim të detyrës.
11. Përdorimi i pronës së Policisë, si dhe mjeteve e pajisjeve të saj gjatë zhvillimit të fushatave politike, përveç rasteve kur është në ushtrim të detyrës.
12. Angazhimi në kërkime donacionesh apo kontributesh, pa lejen me shkrim të Drejtorit të Përgjithshëm të Policisë.
13. Kërkimi, sugjerimi apo rekomandimi për personat ose të afërmit e tyre, në rastet kur ata janë subjekt i punës së policisë, i avokatëve ose studiove ligjore. Përjashtime kanë rastet kur rekomandime të tilla bëhen për të afërmit e punonjësit.
14. Ofrimi i garancive pasurore për persona që janë marrë të pandehur, me përjashtim të rasteve kur kjo garanci jepet për të afërmit e tyre. 
15. Shfrytëzimi i autoritetit policor për qëllime që nuk lidhen me ushtrimin e funksionit dhe të detyrave policore. 
16. Përdorimi i pijeve alkoolike kur është në detyrë/shërbim ose kur është me uniformë, përveç rasteve për kryerjen e detyrave të veçanta. 
17. Shoqërimi apo qëndrimi me persona, për të cilët duhet të ketë dijeni për shkak të funksionit, se janë persona me precedentë kriminalë dhe të qëndrojë në vendet ku dihet se qëndrojnë persona të tillë, me përjashtim të rasteve kur është caktuar në detyrë. Gjithashtu, përjashtim bëjnë rastet kur këta persona janë lidhje familjare apo lidhje të ngushta shoqërore të vendosura më parë. Në rastin e lidhjeve të ngushta shoqërore, punonjësi duhet të evitojë sa më tepër të jetë e mundur kontaktet me këta persona. 
18. Shprehja e kritikave publike për Policinë, nxitja apo përsëritja e thashethemeve në formë shkresore, elektronike apo verbale që cenojnë imazhin e institucionit apo personalitetin e punonjësve. 
19. Diskutimi me median apo me persona të tjerë për çdo lloj informacioni që lidhet me zbulimin e veprave penale pa lejen e eprorit apo autoritetit zyrtar përkatës, me përjashtim të rasteve kur parashikohet ndryshe me ligj. 
20. Dhënia personave të paautorizuar e informacioneve policore që disponojnë ose me të cilat njihen për shkak të detyrës, si dhe mundësimi i dhënies së këtyre informacioneve personave të tjerë, me përjashtim të rasteve të parashikuara me ligj. 
21. Publikimi në median e shkruar ose elektronike apo veprimi si korrespodent i medias në emër të Policisë ose për çështje që kanë të bëjnë me Policinë, me përjashtim të rasteve kur është i autorizuar për këtë.
22. Kërkimi apo pranimi i shpërblimit në të holla ose në mënyra të tjera, të dhuruar si rezultat i çfarëdo shërbimi policor ose për shkak të tij. Kur dhënia e dhuratës nuk ka lidhje me shërbimin policor, pranimi i saj mund të bëhet vetëm në përputhje me legjislacionin në fuqi për konfliktin e interesave.
23. Kërkimi apo pranimi i ndikimit apo ndërhyrjes së personave të tjerë për qëllime të ecurisë së tij në karrierë. 
24. Përdorimi i automjeteve të Policisë për qëllime private gjatë apo pas kryerjes së detyrës, me përjashtim të rasteve kur është i autorizuar për këtë.
25. Përdorimi i mjeteve teknike apo pajisjeve policore për qëllime private.
26. Shpenzimi apo krijimi i ndonjë detyrimi financiar në emër të policisë pa miratimin paraprak të autoritet kompetent. 
27. Mbajtja apo përdorimi i dokumentit identifikues si punonjës të pamiratuar nga autoriteti përkatës. 
28. Dhënia e uniformës, dokumentit të Policisë ose pajisjeve të tjera policore personave të tjerë.
29. Mbajtja e armës në mënyrë tillë që të shihet nga publiku nga punonjësit e Policisë kur janë pa uniformë.
30. Përdorimi i substancave të paligjshme dhe lëndëve narkotike.
31. Përdorimi i armëve të tjera gjatë apo pas kryerjes së detyrës/shërbimit.
32. Pirja e duhanit në ambiente të ndaluara me ligj, si dhe gjatë shërbimit. 
33. Përdorimi dhe shfrytëzimi i korrespondencës zyrtare për qëllime private. 
34. Paraqitja në detyrë/shërbim në gjendje të dehur ose nën efektet e substancave stimuluese, me përjashtim të rasteve të rekomanduara nga mjeku.
35. Kryerja e veprimeve të pahijshme.
36. Veprimi në kundërshtim me rregullat e vendosura për ruajtjen e administrimin e dokumenteve apo materialeve shkresore, elektronike, filmime, etj.
37. Fshehja ose asgjësimi i ankesave të qytetarëve. 
38. Fshehja, ndryshimi ose asgjësimi i dokumenteve zyrtare në formë shkresore ose elektronike.
39. Shkelja e rregullave të mbajtjes dhe përdorimit të armëve.
40. Mosdeklarimi i përdorimit të medikamenteve për arsye mjekësore që krijojnë efekte në sjelljen ose aftësitë fizike të punonjësit të policisë.  

Neni 6
Detyrimet dhe normat e sjelljes gjatë detyrës/shërbimit

Personeli i policisë gjatë detyrës/shërbimit duhet të zbatojë detyrimet dhe normat e sjelljes si më poshtë:
1. Të përmbushë dhe zbatojë detyrat në përputhje me parimet, procedurat dhe rregullat mbi bazën e të cilave funksionon Policia. 
2. Të realizojë detyrat sipas rëndësisë që kanë duke filluar nga mbrojtja e jetës dhe shëndetit të njerëzve, si dhe pronës.
3. Të respektojë dinjitetin dhe integritetin e çdo punonjësi tjetër të Policisë, përfshirë edhe vartësit e tij.
4. Të identifikohet, në çdo rast të kryerjes së shërbimit/detyrës, kur i kërkohet, nëpërmjet paraqitjes së dokumentit të identifikimit policor, me përjashtim të rasteve kur është përcaktuar ndryshe në kryerjen e shërbimeve/detyrave të veçanta. 
5. Të zbatojë procedurat e përcaktuara dhe linjën hierarkike në rastet e ankesave ndaj eprorëve. 
6. T’i trajtojë në mënyrë të barabartë personat dhe të kryejë detyrat pa diskriminim për shkak të gjinisë, racës, ngjyrës, gjuhës, besimit, etnisë, bindjeve politike, fetare ose filozofike, orientimit seksual, gjendjes ekonomike, arsimore, sociale ose përkatësisë prindërore. 
7. Të kryejë veprimet e duhura kur konstaton shkelje të ligjit, për të cilat ngarkohet me detyra Policia e Shtetit, pavarësisht nga detyra që kryen apo vendi ku është caktuar të punojë në funksionet operacionale.
8. T’i trajtojë qytetarët, kolegët dhe vartësit me mirësjellje dhe respekt, duke mënjanuar qëndrimin dhe fjalorin abuziv e fyes.
9. Të veprojnë me ndershmëri dhe paanshmëri në marrëdhënie me eprorët, personat dhe kolegët e tyre, si dhe të ndërtojë raporte të drejta me eprorët. 
10. T’i ofrojë të gjitha shërbimet e mundshme çdo personi që kërkon informacion apo ndihmë në përputhje me parimet, rregullat dhe procedurat e punës së Policisë.
11. Të kujdeset që personave të sëmurë apo të plagosur t’u ofrohet përkujdesje mjekësore.
12. Të përdorë uniformën, shenjat dhe simbolet e Policisë në mënyrën e përcaktuar në aktet normative dhe vetëm gjatë kryerjes së detyrës, ose në raste ceremonish kur përfaqëson Policinë e Shtetit.
13. Të mos japë informacione policore dhe/ose të klasifikuara, për të cilat ka marrë dijeni gjatë kryerjes së detyrës ose edhe jashtë saj në mënyrë të rastësishme. 
14. Të administrojë në përputhje me rregullat dhe të ruajë nga çdo dëmtim armatimin, pajisjet dhe mjediset që i janë dhënë në përdorim për ushtrimin e detyrës dhe plotësimin e kushteve të punës dhe të jetesës.
15. T’u bindet urdhrave të eprorëve në linjën hierarkike dhe të kryejë detyrat e dhëna në përputhje me ligjin.
16. Të japë urdhra të qarta, të kuptueshme, në dobi të kryerjes së detyrave dhe në përputhje me etikën policore e legjislacionin në fuqi.
17. Të mos i bindet urdhrit të eprorit, për të cilin ka shkaqe të mjaftueshme të dyshojë se është i paligjshëm. Në këtë rast, ai duhet pa vonesë t’ia bëjë të ditur eprorit dhe të kërkojë që urdhri të jepet me shkrim. Eprori i punonjësit ka detyrimin të japë urdhrin me shkrim.  
18. Të zbatojë urdhrin në rastet kur moszbatimi i tij deri në dhënien me shkrim të tij, sipas pikës 17 të këtij neni, rrezikon jetën e një personi tjetër. 
19. Të kryejë veprimet e mëposhtme në rastet kur vazhdon të ketë arsye për të dyshuar se urdhri është i paligjshëm: 
a) kundërshton urdhrin, me përjashtim të rastit të parashikuar në pikën 18 të këtij neni; 
b) vë menjëherë në dijeni titullarin, i cili është drejtpërdrejt mbi eprorin që e ka dhënë urdhrin, si dhe për masat e marra prej tij, sipas këtij neni. 
20. Të koordinojë veprimet e tij në mënyrë që të sigurohet efikasitet dhe vazhdimësi në përmbushjen e përgjegjësive të Policisë. Kur ka paqartësi lidhur me natyrën apo detajet e detyrës së tij, duhet menjëherë të kërkojë informacion dhe udhëzime shtesë nga eprori i tij. 
21. Të ndihmojë çdo punonjës tjetër gjatë ushtrimit të detyrës, kur vlerëson se ai ka nevojë për ndihmë, me përjashtim të rasteve kur kjo ndihmë refuzohet. Në rastet kur punonjësi që ofron ndihmën e tij është në shërbim, ai është i detyruar të vlerësojë dhe zbatojë përparësinë në kryerjen e detyrës. 
22. Të tregohet i sinqertë në lidhje me çështjet që kanë të bëjnë me detyrën/shërbimin, duke përfshirë edhe kohën prej datës së aplikimit në shërbim. 
23. Të përdorë armët e zjarrit në përputhje me legjislacionin në fuqi.
24. Të mos përdorë pije alkoolike gjatë punës/shërbimit apo në rastet kur është me uniformë, me përjashtim të aktiviteteve zyrtare. Pas përdorimit të pijeve alkoolike, punonjësi i Policisë nuk duhet të kryejë detyra operacionale.
25. Të vishet në mënyrë të përshtatshme gjatë kryerjes së detyrës/shërbimit, kur nuk kërkohet mbajtja e uniformës.

26. Të përdorë forcën në përputhje me ligjin, aktet nënligjore dhe administrative të nxjerra në bazë dhe për zbatim të ligjit.
27. Të përdorë korrespondencën zyrtare në përputhje me aktet përkatëse. 
28. Të kthejë sendet në përdorim ose të marra për shkak të detyrës.
29. Të dorëzojë, sipas rregullave të përcaktuara, sendet ose të hollat e gjetura.
30. Të mos shkelë kërkesat, rregullat dhe normat gjatë kryerjes së veprimeve procedurale penale.
31. Të mos shkelë ose të mos ushtrojë kompetencat e policisë.
32. Të mos dëmtojë, të mos shpërdorojë dhe të mos humbasë pronën e Policisë.
33. Të mos paraqitet në detyrë/shërbim nën efektet e alkoolit ose lëndëve narkotike.

Neni 7
Detyrimet dhe normat e sjelljes jashtë detyrës/shërbimit

Personeli i Policisë së Shtetit, jashtë detyrës/shërbimit, duhet të zbatojë normat e sjelljes si më poshtë: 
1. Të ketë sjellje të mirë dhe dinjitoze në jetën e tij private, në mënyrë që të mos cenohet imazhi i Policisë. 
2. Të mos përdorë uniformën në ambiente publike si tregje të ndryshme, lokale publike, restorante, bare, plazhe, lojëra fati, si dhe në ambiente të tjera që nuk kanë lidhje me detyrën që kryen.
3. Të mos përdorë apo ekspozojë pajisje/shenja të Policisë, si dhe të mos ia japë ato personave të tjerë.
4. Të mos përdorë uniformën, pajisjet e tjera policore apo autoritetin policor për arsye që nuk lidhen me shërbimin/detyrën ose për përfitime/privilegje të ndryshme për vete ose për të tjerët.
5. Pas orarit të punës/shërbimit, punonjësi mund të largohet për në vendbanimin e tij të përkohshëm ose të përhershëm pa miratimin e eprorit. 
6. Në rastet kur kërkohet paraqitja në punë/shërbim jashtë orarit të përcaktuar, punonjësi duhet lajmëruar të paktën tri ditë përpara nga eprori i tij. 
7. Në raste emergjente, kur punonjësit i kërkohet të paraqitet jashtë orarit të punës/shërbimit, ai duhet të paraqitet sa më parë të jetë e mundur. Ai përjashtohet nga detyrimi për t’u paraqitur në situata emergjente vetëm për arsye të justifikuara. 
8. Punonjësi i sëmurë, me raport mjekësor ose i shtruar në spital, duhet të njoftojë eprorin e tij sa më shpejt të jetë e mundur, por jo më vonë se 24 orë.  
9. Jashtë detyrës, punonjësit i ndalohet të konsumojë pije alkoolike në masën që cenon imazhin e punonjësit në ambientet publike.

KAPITULLI I DYTË
SHKELJET  DISIPLINORE

Neni  8
Kuptimi për shkeljet disiplinore

1. Shkelje disiplinore vlerësohet çdo veprim, mosveprim, sjellje apo qëndrim që bie në kundërshtim me etikën e punonjësit, me këtë rregullore, si dhe me aktet normative që parashikojnë kryerjen e detyrave nga personeli i Policisë së Shtetit.
2. Shkeljet ose moszbatimi i parimeve, normave dhe rregullave të përcaktuara në këtë rregullore përbëjnë shkelje të ndëshkueshme me masë disiplinore.

Neni 9
Evidentimi i shkeljeve disiplinore 

1. Shkelja disiplinore që pretendohet se ka kryer punonjësi mund të drejtohet apo raportohet me shkrim ose me gojë pranë çdo punonjësi/eprori ose strukture policie nga: 
a) çdo shtetas shqiptar, i huaj ose pa shtetësi; 
b) personeli i policisë;
c) përfaqësues të personave juridikë jopublikë;
ç) institucione të administratës publike.
2. Kur shkelja konstatohet nga ana e personelit të policisë, shkelja do t’i raportohet me shkrim eprorit të tij.
3. Kur shkeljet janë konstatuar nga shtetas apo institucione jashtë strukturave të policisë, ato evidentohen në sekretarinë e strukturës përkatëse ku është adresuar ankesa. Nëse ankesa bëhet me gojë, punonjësi e evidenton atë me shkrim duke ia lexuar dhe kërkuar nënshkrimin e ankuesit. 
4. Ankesa i dërgohet eprorit të drejtpërdrejtë të punonjësit të cilit i atribuohet shkelja. 
5. Kur nga verifikimi dhe shqyrtimi paraprak i ankesës rezulton një shkelje e lehtë që nuk ka sjellë pasoja, ajo mund të mbyllet me mirëkuptim dhe pajtim midis palëve nga titullari i strukturës.
6. Në rastet kur ankesat drejtohen nga personat në pikën 1, germat (a), (c) dhe (ç) të këtij neni, brenda 30 ditëve nga përfundimi i shqyrtimit të ankesës, struktura përkatëse njofton ankuesin për bazueshmërinë ose jo të ankesës së tij. Në këtë njoftim nuk shprehen rrethana apo masa konkrete të marra ndaj punonjësit të Policisë. 

Neni 10
Kategoritë e shkeljeve disiplinore

1. Shkeljet disiplinore kategorizohen në shkelje të rënda dhe shkelje të lehta disiplinore.
2. Shkeljet e rënda që kryen punonjësi i Policisë mund ndëshkohen me të gjitha masat disiplinore  përfshirë dhe “Përjashtim nga Policia”. 
3. Për veprimet ose mosveprimet të cilat përbëjnë vepër penale, përveç hetimit paraprak të parashikuar në Kodin e Procedurës Penale, personeli i Policisë mund t’i nënshtrohet njëkohësisht edhe procesit të ecurisë disiplinore. Në këto raste, materialet e grumbulluara gjatë hetimit paraprak shërbejnë edhe për procesin e ecurisë disiplinore, ndërsa materialet e ecurisë disiplinore nuk mund të përdoren për hetimin paraprak. 
4. Shkeljet e lehta disiplinore mund të konsistojnë në ndëshkimin e punonjësit me masë disiplinore “Vërejtje” ose “Vërejtje me paralajmërim” ose “Gjobë në masën sa paga e punonjësit për pesë ditë pune”. 

Neni 11
Shkeljet e rënda disiplinore

Shkelje e rëndë disiplinore mund të konsiderohet veprimi ose mosveprimi i punonjësit të Policisë, punonjësit që bashkëpunon me të ose atij që nxit kryerjen e shkeljeve të mëposhtme:
1. Fshehja ose asgjësimi i ankesave të qytetarëve;
2. Fshehja, ndryshimi ose asgjësimi i dokumenteve zyrtare në formë shkresore ose elektronike;
3. Moskthimi i sendeve në përdorim ose të marra për shkak të detyrës;
4. Mosdorëzimi, sipas rregullave të përcaktuara, i sendeve ose i të hollave të gjetura;
5. Kryerja e veprimeve të pahijshme.
6. Moszbatimi i urdhrave të ligjshëm që ka sjellë pasoja;
7. Dhënia ose publikimi i paautorizuar i informacioneve që disponon gjatë kryerjes dhe për shkak të detyrës;
8. Kërkimi ose pranimi pa autorizim përkatës i çdo lloj shërbimi ose dhurate;
9. Marrja e huave në këmbim të favoreve ose në mënyrë që mund të ndikojë në kryerjen e detyrave;
10. Përdorimi i detyrës si punonjës Policie për interesa private;
11. Shkelje e kërkesave, rregullave dhe normave gjatë kryerjes së veprimeve procedurale penale;
12. Shkelje ose mosushtrimi i kompetencave të Policisë;
13. Refuzimi për t’u identifikuar në rast kur kjo kërkohet nga qytetarët;
14. Përdorimi i paligjshëm ose i paarsyeshëm i forcës;
15. Përdorimi i armëve të paautorizuara;
16. Mosraportimi i përdorimit të armës së zjarrit;
17. Përdorimi i armës në mënyrë të paligjshme;
18. Mbajtja e armës së zjarrit në kundërshtim me normat dhe rregullat e vendosura;
19. Dëmtimi, shpërdorimi ose humbja e pronës së Policisë;
20. Drejtimi i automjetit nën efektin e alkoolit ose lëndëve narkotike;
21. Paraqitja në detyrë/shërbim nën efektet e alkoolit ose lëndëve narkotike;
22. Përdorimi i pijeve alkoolike gjatë punës/shërbimit dhe në rastet kur është me uniformë;
23. Përdorimi i lëndëve narkotike;
24. Mosdeklarimi i përdorimit të medikamenteve për arsye mjekësore që krijojnë efekte në sjelljen ose aftësitë fizike të punonjësit të policisë;
25. Ngacmimi seksual ose mosmarrja e masave nga drejtuesi për rastet e konstatuara ose për të cilat është vënë në dijeni;
26. Mosparaqitje në shërbim apo detyrë pa shkaqe të arsyeshme më shumë se 7 ditë;
27. Mosmarrja e masave të nevojshme nga eprorët për parandalimin e pasojave të mëtejshme në rastet e shkeljeve të rënda disiplinore të kryera nga vartësit e tyre.
28. Përsëritja mbi tri herë brenda vitit e shkeljeve të lehta disiplinore për të cilat është ndëshkuar.

Neni 12
Shkeljet e lehta disiplinore

Shkelje të lehta disiplinore konsiderohen të gjitha shkeljet e tjera që nuk përfshihen në nenin 11 të kësaj rregulloreje. Këto shkelje mund të ndëshkohen me masën disiplinore deri në “Gjobë në masën sa paga e punonjësit për pesë ditë pune”.

PJESA E TRETË 
MASAT JODISIPLINORE DHE DISIPLINORE

KAPITULLI I PARË
MASAT JODISIPLINORE

Neni 13
Kuptimi 

1. Me masa jodisplinore kuptojmë të gjitha ato veprime që kryhen nga drejtuesit e të gjitha niveleve me synim korrigjimin e mangësive të konstatuara gjatë veprimtarisë së përditshme të punonjësit të Policisë, pa përdorur procesin e ecurisë disiplinore.
2. Masat jodisiplinore mund të jepen para fillimit të ecurisë disiplinore ose në rastet kur, pas verifikimit të shkeljes së konstatuar, eprori argumenton me shkrim arsyet e mosndëshkimit të personit me masë disiplinore.

Neni 14
Komunikimi dhe ndihma 

1. Mes eprorëve dhe punonjësit të Policisë duhet të ketë komunikim të vazhdueshëm për të përmirësuar informimin e punonjësit për ecurinë në punë dhe korrigjimin e tij para dhënies së vlerësimit të punës.
2. Komunikimi dhe ndihma për punonjësin e Policisë realizohet nëpërmjet:
a) Mbështetjes për rezultate pozitive e cila përfshin:
i) njohjen publike të arritjeve të punonjësit, 
ii) lavdërimin verbal individual ose para efektivit, 
iii)  nëse është e mundur, ofrimin e mundësisë për të zgjedhur një funksion brenda së njëjtës gradë. 
b) Ndihmës për të përmirësuar rezultatet e punës. 
3. Kur rezultatet nuk plotësojnë standardet, eprori duhet t’ia komunikojë menjëherë problemin punonjësit. Komunikimi për problemin duhet të jetë i qartë dhe i përmbledhur, jondëshkues apo fyes, dhe të synojë përmirësimin e performancës, duke përshkruar sjelljen e vërejtur dhe standardet e pritura. Kur problemi i konstatuar mund të jetë si rezultat i paaftësisë së punonjësit ose mungesës së motivimit, eprori shqyrton alternativat e mundshme për përmirësim të rezultateve të punonjësit. Ai gjithashtu i komunikon atij pasojat që mund të vijnë nga mospërmirësimi i rezultateve.  
4. Për përmirësimin e rezultateve, eprori i drejpërdrejtë në bashkëpunim me punonjësin harton një plan veprimi që përcakton masat që do ndërmerren në vazhdimësi në përputhje me nevojat, duke përcaktuar dhe afatet për realizimin e tyre. Eprori mundëson zbatimin e këtij plani, si dhe ndjek zbatimin e tij.  

Neni 15
Llojet e masave jodisiplinore

Masat jodisiplinore janë këshillimi dhe trajnimi i detyrueshëm, të cilat mund të mbahen parasysh në vlerësimin e rezultateve individuale në punë dhe nuk përbëjnë pengesë për ecurinë në karrierë të tij.

Neni 16
Këshillimi

1. Këshillimi është një diskutim ndërmjet eprorit dhe vartësit në këto raste:
a) kur punonjësi ka bërë një shkelje shumë të lehtë të paqëllimshme; ose 
b) kur punonjësi ka probleme personale, të cilat ndikojnë në kryerjen e detyrave.
2. Këshillimi i përcaktuar në germën (a) të pikës 1 të këtij neni, mund të përdoret për të zgjidhur probleme të vogla me një punonjës zakonisht për shkelje shumë të lehta të paqëllimshme të kryera për herë të parë ose si një veprim i parë para fillimit të mundshëm të ecurisë disiplinore.
3. Këshillimi i përcaktuar në germën (b) të pikës 1 të këtij neni shërben për të ndihmuar personelin e Policisë në zgjidhjen e problemeve personale, duke u siguruar atyre informacion për mundësitë që ofron Policia e Shtetit dhe struktura të tjera jopolicore.

Neni 17
Trajnimi i detyrueshëm

1. Në rast se gjatë shpjegimit të punonjësit të Policisë për shkeljen e kryer, eprori konstaton se shkelja e kryer ka ardhur si pasojë e mosnjohjes së punonjësit të Policisë me aktet normative apo prej një niveli të pamjaftueshëm profesional, ai vendos që punonjësi t’i nënshtrohet një trajnimi të detyrueshëm.  
2. Trajnimi i detyrueshëm jepet për shkelje shumë të lehta që kanë ardhur si pasojë e mosnjohjes së akteve normative. Ai ka për qëllim të aftësojë punonjësin e Policisë për kryerjen e detyrës dhe/ose për të zgjeruar njohuritë e tij mbi aktet ligjore dhe nënligjore që rregullojnë punën dhe shërbimin që kryen. 
3. Trajnimi i detyrueshëm mund të zhvillohet në Akademinë e Policisë ose në strukturën ku shërben punonjësi. Në rastin kur trajnimi i detyrueshëm zhvillohet në strukturën ku shërben punonjësi, atij i caktohet një punonjës mbikëqyrës me gradë më të lartë se ai, por jo më të vogël se grada “Nënkomisar”.

KAPITULLI I DYTË
MASAT DISIPLINORE

Neni 18
Masat disiplinore për punonjësit e Policisë

Masat që mund të merren ndaj punonjësit të Policisë në rastet e shkeljeve disiplinore janë:
a) vërejtje;
b) vërejtje me paralajmërim;
c) gjobë në masën sa paga e punonjësit për pesë ditë pune;
ç) shtyrje e afatit të gradimit nga një muaj deri në një vit;
d) pezullim pa pagesë nga pesë ditë deri në tridhjetë ditë;
dh) ulje jo më shumë se një gradë deri në 12 muaj;
e) përjashtim nga Policia.

Neni 19
Masat disiplinore për punonjësit e shërbimeve mbështetëse

Masat që mund të merren ndaj punonjësit të shërbimeve mbështetëse në rastet e shkeljeve disiplinore janë:
a) vërejtje;
b) vërejtje me paralajmërim;
c) pezullim pa pagesë nga pesë ditë deri në tridhjetë ditë;
ç) ulja në një detyrë më të ulët;
d) largim nga puna.

PJESA E KATËRT
ECURIA DISIPLINORE

KAPITULLI I PARË
RREGULLA TË PËRGJITHSHME

Neni 20
Kuptimi dhe kritere të përgjithshme

1. Me ecuri disiplinore do të kuptohet gjithë veprimtaria që kryhet që në momentin e konstatimit të një shkeljeje disiplinore dhe vënies në dijeni me shkrim të personit që pretendohet se ka kryer shkeljen, deri në marrjen e një vendimi për ndëshkimin disiplinor ose mosndëshkimin e tij.
2. Gjatë ecurisë disiplinore të punonjësit merren parasysh koha, vendi dhe rrethanat e kryerjes së shkeljes, precedentët e mëparshëm disiplinorë ose të shërbimit të punonjësit që ka shkelur normat e detyrës, si dhe rrethanat lehtësuese dhe rënduese të kryerjes së shkeljes. 

Neni 21
Rrethanat lehtësuese dhe rënduese

1. Rrethana lehtësuese gjatë kryerjes së një shkeljeje disiplinore konsiderohen:
a) mungesa e përvojës në punë të punonjësit të Policisë;
b) kur nga rrethanat dhe faktet rezulton mosnjohja e rregullit ose normës;
c) kryerja e shkeljes për herë të parë;
ç) vlerësime dhe rezultate të mira në punë, si dhe sjellje korrekte e punonjësit.
2. Rrethana rënduese gjatë kryerjes së një shkeljeje disiplinore konsiderohen:
a) kryerja e shkeljes disiplinore në publik;
b) përsëritje e shkeljes përkatëse ose e shkeljeve të tjera;
c) ndëshkim i mëparshëm me masë disiplinore;
ç) përvojë pune të paktën dy vjet në atë shërbim;
d) ardhja e pasojës prej shkeljes disiplinore;
dh) vlerësime dhe rezultate jo të mira në punë;
e) kryerja e shkeljes nga punonjës me gradë “Kryekomisar e lart”;
ë) kryerja në të njëjtën kohë e më shumë se një shkeljeje disiplinore.
3. Në rastet e kryerjes së një shkeljeje në kushtet e rrethanave lehtësuese, punonjësi i Policisë mund të ndëshkohet me masë më të lehtë. Në rastet e kryerjes së një shkeljeje në kushtet e rrethanave rënduese, punonjësi i Policisë mund të ndëshkohet me masë më të rëndë. 
4. Në rast se punonjësi i Policisë kryen një shkelje disiplinore gjatë kohës që është i ndëshkuar me masë disiplinore e cila nuk është shuar, ndëshkohet me një masë më të rëndë sesa ajo e mëparshme. 

Neni 22
Kuptimi për pezullimin paraprak

1. Punonjësi i Policisë së Shtetit mund të pezullohet paraprakisht nga shërbimi/detyra në rastet kur pretendohet se ka kryer shkelje disiplinore, me qëllim parandalimin e shkeljeve të tjera, ardhjen e pasojave ose për verifikimin e shkeljes së kryer.
2. Pezullimi paraprak nga detyra/shërbimi nuk përbën ndëshkim disiplinor.

Neni 23
Pezullimi paraprak

1. Pezullimi paraprak jepet për punonjësit e Policisë që pretendohet se kanë kryer shkelje të rëndë disiplinore, si dhe në rastet kur ndaj punonjësit ka filluar procedimi penal. 
2. Në rastin kur pretendohet se punonjësi i Policisë ka kryer shkelje të rëndë disiplinore  eprori i drejtpërdrejtë mund të vendosë pezullimin e këtij punonjësi për një ditë pune. Në këtë rast, punonjësi i Policisë njoftohet menjëherë verbalisht për arsyet e pezullimit. Titullari i strukturës mund të shtyjë afatin e pezullimit deri në pesë ditë të tjera pune ose deri në përfundim të ecurisë disiplinore, e cila zgjat jo më shumë se 30 ditë. Në rast apelimi të masës “Përjashtim nga Policia”, pezullimi mund të vazhdojë deri në marrjen e vendimit nga Komisioni i Apelimit. Komunikimi për zgjatjen e pezullimit bëhet me shkrim nga titullari i strukturës. 
3. Kur ndaj punonjësit të Policisë, për shkeljen që pretendohet se ka kryer, ka filluar procedim penal, titullari i departamentit sipas varësisë mund të pezullojë punonjësin e Policisë deri në tridhjetë ditë. 
4. Ndaj punonjësit të Policisë që pezullohet mund të vendosen kufizime si: heqja e së drejtës për të hyrë i pashoqëruar në ambientet e Policisë, për të mbajtur pajisjet personale të punës (armatim, dokument identifikimi, radio, etj.). Punonjësi ka detyrimin të paraqitet sa herë që thirret nga eprori, por nuk ushtron kompetencat e funksionit ku është i emëruar. Gjatë pezullimit, punonjësi i Policisë trajtohet financiarisht. Në përfundim të afatit të pezullimit, punonjësi rikthehet në detyrë në rast se nuk provohet kryerja e shkeljes disiplinore.
5. Nëse ndaj punonjësit të Policisë, për të cilin ka filluar procedimi penal, është marrë masa e sigurisë “arrest”, pezullimi zgjat deri në përfundim të çështjes. Gjatë kësaj kohe, punonjësi nuk trajtohet financiarisht. Në këto raste, pezullimi bëhet nga Drejtori i Përgjithshëm.
6. Çdo vendim për pezullim i raportohet për dijeni menjëherë Drejtorisë së Personelit dhe Drejtorisë së Standardeve Profesionale. Në rastin e pezullimit për shkak të fillimit të procedimit penal, njoftohet edhe Shërbimi i Kontrollit të Brendshëm.

Neni 24
Verifikimi dhe shqyrtimi

1. Me fillimin e ecurisë disiplinore, pas njoftimit me shkrim të personit, kryhen veprimet e mëposhtme:
a) Verifikohet nëse punonjësi i Policisë është njohur me: 
i) aktet normative, si dhe çdo ndryshim të tyre; 
ii) përshkrimin e pozicionit të punës;  
iii) pasojat që mund të ketë punonjësi në rast shkeljeje.
b) verifikohen faktet në lidhje me:
i) pyetjen ose marrjen e deklaratave nga dëshmitarët, mbajtjen e shënimeve rreth tyre, verifikimin e fakteve kundërshtuese;
ii) rishikimin e dokumentacionit përkatës për mospërputhje, për fakte që mungojnë, data apo firma që janë hequr, etj.;
iii) shqyrtimin e dosjes së punonjësit;
iv) komunikimin me punonjësin për t’u njohur me variantin e tij të ngjarjeve apo problemit;
v) rishqyrtimin e dokumenteve apo verifikimin me dëshmitarë të tjerë që mund të kenë dijeni të drejtpërdrejtë, nëse ka ndonjë mospërputhje ndërmjet variantit të punonjësit dhe atij të dëshmitarëve apo mënyrës se si kuptohen faktet;
vi) zbatimin e detyrimeve për një proces të drejtë dhe transparent sipas legjislacionit në fuqi. 
c) verifikohen praktikat dhe rastet e procedimeve disiplinore të mëparshme:
i) masat disiplinore të dhëna për punonjësit e tjerë që kanë kryer të njëjtat shkelje;
ii) rastet e mëparshme të mosndëshkimit me masë disiplinore për shkak të mosnjohjes së rregullit të shkelur nga ana e punonjësit;
iii) praninë e faktorëve apo rrethanave rënduese për të dhënë masën disiplinore, si dhe mundësinë për të përmbushur detyrimet për njohjen e rregullit;
iv) reagimin e punonjësve për masën e dhënë në të shkuarën për të njëjtin lloj shkeljeje.
ç) sigurohet informacion i nevojshëm:
i) nëse këshillat dhe udhëzimet/miratimet e dhëna janë në përputhje me procedurat dhe kriteret e vendosura;
ii) nëse është plotësuar i gjithë dokumentacioni sipas kërkesave të përcaktuara për ecurinë disiplinore.
2. Para dhënies së masës disiplinore shqyrtohen edhe:
a) rezultatet në punë/shërbim që përcaktohen në varësi të përshkrimit të punës, të vullnetit të treguar nga punonjësi për të kryer detyrat e përmirësuar rezultatet, të llojit e nivelit të mangësive të konstatuara, nëse ka pasur, si dhe të ndihmës që i është dhënë për t’u përmirësuar;
b) sjelljet e identifikuara, si dhe rrethanat që duhen provuar në këto raste.
3. Kur gjatë ecurisë disiplinore, provat dhe faktet janë të pamjaftueshme për të vërtetuar shkeljen e kryer dhe kur personeli i Policisë i nënshtrohet hetimit penal, ecuria disiplinore mund të pezullohet nga Drejtoria e Standardeve Profesionale. Në këtë rast ecuria disiplinore rifillon brenda pesë ditëve pune nga marrja e vendimit të SHKB-së, prokurorisë ose gjykatës, nëse zbulohen fakte të reja dhe nga koha e ndërprerjes së ecurisë disiplinore kanë kaluar jo më shumë se dhjetë muaj. 

Neni 25
Ecuria disiplinore për punonjësin e Policisë me masë sigurie

1. Për punonjësin e Policisë që është me masë sigurie “arrest në shtëpi” ose “arrest në burg”, procedurat e ecurisë disiplinore janë të njëjta sipas përcaktimeve të nenit 24 të kësaj Rregulloreje, me përjashtim të pikës 1, germa “b/iv” të këtij neni. Në këto raste, kur është e pamundur të kontaktohet me punonjësin e Policisë, verifikimi dhe shqyrtimi i shkeljes bëhet me pjesëmarrjen e një përfaqësuesi të caktuar nga Sindikata e Policisë. 
2. Për punonjësin e Policisë që është me masë sigurie “shtrim i përkohshëm në një spital psikiatrik” procedurat e ecurisë disiplinore janë të njëjta sipas përcaktimeve të nenit 24 të kësaj Rregulloreje, me përjashtim të pikës 1, germa “b/iv” të këtij neni. Në këto raste, verifikimi dhe shqyrtimi i shkeljes bëhet me pjesëmarrjen e një përfaqësuesi të caktuar nga Sindikata e Policisë. 

Neni 26
Përgjegjësitë për verifikimin dhe shqyrtimin e shkeljeve disiplinore 

1. Për shkeljet e lehta disiplinore, verifikimi dhe shqyrtimi i parashikuar në nenin 24 të kësaj rregulloreje kryhet nga eprori i drejtpërdrejtë i punonjësit të policisë, brenda 30 ditëve nga kryerja e shkeljes.  
2. Shkeljet e rënda disiplinore, kur konstatohen nga eprori i punonjësit, i raportohen menjëherë, sipas linjës hierarkike, Drejtorisë së Standardeve Profesionale në Drejtorinë e Përgjithshme të Policisë, duke njoftuar njëkohësisht me shkrim edhe punonjësin e policisë për fillimin e ecurisë disiplinore. 
3. Kur ankesat për shkelje disiplinore të personelit të policisë vijnë drejtpërdrejt në Drejtorinë e Standardeve Profesionale, sipas nenit 9 të kësaj rregulloreje, nëse shkelja e raportuar rezulton e rëndë, Drejtoria e Standardeve Profesionale kryen të gjitha veprimet e përcaktuara në nenin 24 të kësaj rregulloreje, duke njoftuar njëkohësisht personin për fillimin e ecurisë disiplinore. Nëse shkelja e raportuar rezulton e lehtë, ajo i përcillet për kompetencë titullarit të strukturës ku është punonjësi.

Neni 27
Dokumentacioni i ecurisë disiplinore 

1. Në përfundim të verifikimit dhe shqyrtimit të shkeljes, në përputhje me nenin 24 të kësaj rregulloreje, për shkeljet e lehta disiplinore eprori i drejtpërdrejtë ose titullari i strukturës përgatit:
a) raportin përfundimtar;
b) vendimin për dhënien e masës disiplinore.
2. Për shkeljet e rënda disiplinore, Drejtoria e Standardeve Profesionale përgatit raportin përfundimtar dhe rekomandimin për dhënien e masës disiplinore, të cilat ia dërgon menjëherë titullarit që ka në kompetencë dhënien e masës disiplinore. Në këto raste titullari përkatës merr vendimin për dhënien e masës disiplinore.
3. Raporti përfundimtar përmban:
a) shkeljen e kryer;
b) nenin përkatës të kësaj rregulloreje ose normën e shkelur;
c) dokumentet ku bazohen faktet/provat;
ç) konkluzionin.
4. Vendimi për dhënien e masës disiplinore përmban:
a) ngjarjen ku bazohet masa e dhënë, duke përfshirë: datën, orën, vendin, si dhe rrethana të tjera që lidhen me ngjarjen;
b) rregullin apo normën që është shkelur, duke përcaktuar nenin përkatës të rregullores;
c) nëse shihet e arsyeshme, veprimet që duhet të kryejë punonjësi i Policisë i ndëshkuar për t’u përmirësuar;
ç) rastet e mëparshme të shkeljeve të ngjashme dhe të masave disiplinore të marra;
d) një listë dhe kopje të të gjitha dokumenteve që mbështesin masën disiplinore të dhënë;
dh) të drejtën që ka punonjësi i Policisë i ndëshkuar për t’u ankuar dhe afatet e ankimit;
e) nënshkrimin dhe datën që punonjësi i Policisë ka marrë dijeni për masën disiplinore të dhënë. Ky nënshkrim nuk nënkupton pranimin e shkeljes ose të masës së dhënë.
5. Rekomandimi për dhënien e masës disiplinore përmban:
a) shkeljen e kryer;
b) nenin përkatës të kësaj rregulloreje ose normën e shkelur;
c) dokumentet ku bazohen faktet/provat;
ç) masën disiplinore që propozohet. 




Neni 28
Procedurat për dhënien e masave disiplinore

1. Pas përfundimit të verifikimit dhe shqyrtimit të shkeljes disiplinore kryhen veprimet si më poshtë:
a) Për shkeljet e lehta disiplinore, eprori i drejtpërdrejtë ose titullari i strukturës përkatëse merr vendim për dhënien e masës disiplinore në përputhje me nenin 30 të kësaj rregulloreje. 
b) Për shkeljet e rënda disiplinore, Drejtori i Standardeve Profesionale i rekomandon titullarit përkatës, sipas nenit 30 të kësaj rregulloreje, dhënien e masës disiplinore përkatëse për punonjësin e policisë që ka kryer shkeljen disiplinore.
2. Në rastet e pikës 1/b të këtij neni, kur gjatë verifikimit dhe shqyrtimit të shkeljes rezulton se punonjësi nuk ka kryer shkelje disiplinore, Drejtori i Standardeve Profesionale njofton me shkrim punonjësin e Policisë dhe titullarin e strukturës përkatëse të punonjësit, për përfundimin e ecurisë disiplinore. 
3. Kur shkelja e pretenduar ka qenë tendencioze nga eprori ose për arsye që nuk lidhen me kryerjen e detyrave dhe zbatimin e akteve normative, titullari i strukturës përkatëse apo Drejtori i Standardeve Profesionale i propozon Drejtorit të Përgjithshëm të Policisë dhënien e masës disiplinore për eprorin që ka raportuar shkeljen.
4. Në rastet kur shkelja përmban elementë të veprës penale, çështja i kalon për shqyrtim strukturave të SHKB-së, nëpërmjet titullarit të strukturës përkatëse. Të njëjtin detyrim ka dhe Drejtoria e Standardeve Profesionale, kur gjatë verifikimit dhe shqyrtimit konstaton elementë të veprës penale.

Neni 29
Komunikimi i masës

1. Vendimi për dhënien e masës disiplinore duhet t’i komunikohet me shkrim brenda tri ditëve pune nga marrja e vendimit vetë punonjësit të Policisë. Ky komunikim bëhet nga eprori i drejtpërdrejtë ose personi i autorizuar prej titullarit, i cili i komunikon punonjësit të policisë arsyet e dhënies së saj, si dhe përmirësimet që ata presin prej tij. Eprori dhe punonjësi i policisë i ndëshkuar nënshkruajnë, me firmë dhe datë për njoftimin e bërë lidhur me dhënien e masës. 
2. Punonjësit të Policisë, të ndëshkuar me masë disiplinore, i jepet një kopje origjinale e vendimit për dhënien e masës disiplinore, si dhe kopje e raportit përfundimtar apo të dokumenteve të tjera mbështetëse nëse nuk janë siguruar më parë. 
3. Një kopje e vendimit për dhënien e masës disiplinore, e nënshkruar nga punonjësi i Policisë i ndëshkuar, administrohet në strukturën përkatëse të personelit, e cila pas përfundimit të afatit të ankimimit ose përfundimit të procedurave të ankimimit, e vendos atë në dosjen personale të punonjësit. Në rast se pas procedurave të ankimimit masa e dhënë anulohet, dokumentacioni përkatës i ecurisë disiplinore arkivohet.     
4. Kur punonjësi i ndëshkuar refuzon për të nënshkruar për marrjen dijeni për vendimin për dhënien e masës disiplinore, punonjësi që bën komunikimin e masës në prani dhe të mbrojtësit ose një përfaqësuesi të sindikatës, vendos shënimin “refuzon firmën”.

Neni 30
Kompetencat për dhënien e masave disiplinore

1. Funksionet që kanë të drejtë të japin masa disiplinore janë: 
a) Drejtori i Përgjithshëm i Policisë për masën disiplinore “Përjashtim nga Policia” për të gjithë punonjësit e Policisë me gradën “Nëninspektor”, “Kryeinspektor” deri në “Drejtues i Parë”, për punonjësit e Drejtorisë së Përgjithshme të Policisë me gradën “Inspektor”, si dhe masën “Largim nga puna” për punonjësit e shërbimeve mbështetëse.
b) Titullarët e drejtorive të policisë në qarqe, drejtorive rajonale të kufirit dhe migracionit dhe drejtuesit e strukturave autonome, për masën disiplinore “Përjashtim nga Policia” të punonjësve të policisë me gradën “Inspektor”.
c) Drejtori i Përgjithshëm i Policisë për masën disiplinore “Ulje jo më shumë se një gradë deri në 12 muaj”, për punonjësit e gradës “Kryeinspektor” deri në “Drejtues i Parë”. Për punonjësit e policisë me gradën “Inspektor”, nuk aplikohet masa disiplinore  “Ulje jo më shumë se një gradë deri në 12 muaj”.
ç) Titullarët e departamenteve, drejtorive të policisë në qarqe, drejtorive rajonale të kufirit dhe migracionit dhe strukturave autonome për masat disiplinore “Pezullim pa pagesë nga pesë deri në tridhjetë ditë” dhe “Shtyrje e afatit të gradimit nga një muaj deri në një vit”, si dhe masën “Ulja në një detyrë më të ulët” për punonjësit e shërbimeve mbështetëse. Këtë të drejtë këto funksione e ushtrojnë vetëm për punonjësit që kanë në strukturat e tyre.
d) Titullarët e drejtorive në departamentet e Drejtorisë së Përgjithshme të Policisë, drejtorive të policisë në qarqe, drejtorive rajonale të kufirit dhe migracionit, strukturave autonome dhe komisariateve të policisë brenda strukturave të tyre për masën disiplinore “Gjobë në masën sa paga e punonjësit për pesë ditë pune” për punonjësit e policisë.
dh) Çdo epror i drejtpërdrejtë duke filluar nga grada “Komisar” për masat disiplinore “Vërejtje” ose “Vërejtje me paralajmërim” për personelin e Policisë.
2. Të gjitha masat disiplinore të përcaktuara në germat (b), (ç), (d) dhe (dh) të këtij neni mund të jepen edhe nga Drejtori i Përgjithshëm i Policisë.
3. Për përjashtimin nga Policia të punonjësve me gradën “Inspektor” merret paraprakisht mendimi i strukturave qendrore të personelit për bazueshmërinë ligjore dhe vihet në dijeni Drejtori i Përgjithshëm. 
4. Nëse autoriteti që ka kompetencë dhënien e masës disiplinore është punonjës i strukturave mbështetëse, kompetenca për dhënien e masës disiplinore i kalon një eprori më të lartë që ka gradë policore. 

KAPITULLI I DYTË
PARASHKRIMI DHE HEQJA E MASËS DISIPLINORE

Neni 31
Parashkrimi i shkeljes dhe i ekzekutimit të masës

1. Masa disiplinore nuk mund t’i jepet një punonjësi nëse shkelja nuk është zbuluar brenda 12 muajve nga kryerja e saj. 
2. Shkelja disiplinore që pretendohet se ka kryer punonjësi parashkruhet në rast se nga data e njoftimit të punonjësit për fillimin e ecurisë disiplinore ndaj tij, kanë kaluar 30 ditë pa iu komunikuar masa disiplinore.
3. Masa disiplinore nuk mund të jepet nëse nuk i është komunikuar me shkrim punonjësit brenda 5 ditëve pune nga marrja e vendimit. 
4. Masa disiplinore nuk ekzekutohet kur:
a) nga momenti i ankimit të punonjësit kanë kaluar 60 ditë dhe punonjësi nuk është njoftuar me shkrim për vendimin e Komisioni të Apelimit, përveç rasteve të parashikuara në nenin 38, pika 10;
b) nga momenti i ankimit të punonjësit tek eprori kanë kaluar 10 ditë pune pa u njoftuar punonjësi për vendimin e marrë.

Neni 32
Heqja e masës disiplinore

1. Masat disiplinore, me përjashtim të masave “Ulje jo më shumë se një gradë deri në dymbëdhjetë muaj” dhe “Përjashtim nga Policia”, mund të hiqen nga Drejtori i Përgjithshëm i Policisë, kur nga momenti i ekzekutimit të masës ka kaluar jo më pak se gjysma e afatit të shlyerjes së saj.
2. Në urdhrin për heqjen e masës disiplinore, Drejtori i Përgjithshëm duhet të argumentojë arsyet për heqjen e saj.
3. Në rast se masa që hiqet është “Gjobë në masën sa paga e pesë ditë pune” sasia e parave të paguara nuk i kthehet punonjësit të policisë të ndëshkuar.  

PJESA E PESTE
ANKIMIMI

Neni 33
E drejta e ankimit 

Punonjësi ndaj të cilit merret masë disiplinore ka të drejtën e ankimit për masën e dhënë tek autoritetet e përcaktuara në nenin 34 dhe 35 të kësaj rregulloreje ose drejtpërdrejt në gjykatë.

Neni 34
Ankimimi për masat “Vërejtje” dhe “Vërejtje me paralajmërim”

1. Kur punonjësi i Policisë ndëshkohet me masën disiplinore “Vërejtje” ose “Vërejtje me paralajmërim”, ai ka të drejtë të ankohet brenda pesë ditëve nga data e marrjes dijeni tek eprori i punonjësit që ka dhënë masën disiplinore. 
2. Ankesa në të gjitha rastet bëhet me shkrim.
3. Eprori të cilit i drejtohet ankesa duhet ta shqyrtojë dhe të marrë vendim brenda tri ditëve nga marrja e ankesës.
4. Vendimi i eprorit që shqyrton ankesën është përfundimtar.
5. Eprori duhet të njoftojë me shkrim punonjësin e Policisë që është ankuar, punonjësin që ka dhënë masën, si dhe strukturat e personelit të cilat, me marrjen e këtij vendimi, e administrojnë atë në dosjen personale të punonjësit, si dhe në sistemin elektronik të të dhënave.

Neni 35
Ankimimi për masat më të rënda se “Vërejtje me paralajmërim”

1. Punonjësi i Policisë ndaj të cilit merret masë disiplinore “Gjobë në masën sa paga e punonjësit për pesë ditë pune”, “Shtyrje e afatit të gradimit nga një muaj deri në një vit”, “Pezullim pa pagesë nga pesë ditë deri në tridhjetë ditë”, “Ulje jo më shumë se një gradë deri në 12 muaj”, ose “Përjashtim nga Policia” dhe punonjësi i shërbimeve mbështetëse ndaj të cilit merret masa disiplinore “Ulja në një detyrë më të ulët” dhe “Largim nga puna”, ka të drejtë të ankohet me shkrim për masën e dhënë te Komisioni i Apelimit brenda 10 ditë pune nga çasti i njoftimit me shkrim për dhënien e masës. 
2. Afati i ankimimit prej dhjetë ditësh, në kuptimin e këtij neni, fillon nga data e marrjes së njoftimit me shkrim për masën e dhënë deri në datën e dorëzimit të ankesës në sekretarinë e strukturës ku ai punon. Punonjësi i sekretarisë duhet t’i japë ankuesit një vërtetim për datën e regjistrimit të ankesës dhe ta dërgojë ankesën menjëherë në Drejtorinë e Standardeve Profesionale.
3. Nëse ankimi nuk bëhet nga punonjësi brenda afatit të përcaktuar në pikën 3 të këtij neni, ai nuk shqyrtohet dhe për këtë njoftohet punonjësi i Policisë, titullari që ka dhënë masën si dhe strukturat e personelit. 

Neni 36
Komisioni i Apelimit 

1. Komisioni i Apelimit përbëhet nga 4 punonjës Policie me gradë “Drejtues i Parë” dhe drejtohet nga njëri prej Zëvendësdrejtorëve të Përgjithshëm të Policisë. Ky Komision shqyrton të gjitha ankesat për masat disiplinore më të rënda se “Vërejtje me paralajmërim”, si dhe rastet e ankimit për lirim nga detyra për shkak të shkurtimit të funksionit organik, kur punonjësi nuk pranon ulje në gradë. Pjesëtarët e këtij Komisioni caktohen çdo vit me urdhër të Drejtorit të Përgjithshëm të Policisë. Vendimet e Komisionit të Apelimit janë të formës së prerë dhe të detyrueshme për t’u zbatuar nga çdo punonjës Policie. Këto vendime mund të ankimohen nga palët vetëm në Gjykatë. 
2. Punonjësi i Policisë nuk mund të jetë anëtar i Komisionit të Apelimit në këto raste:
a) kur ai është objekt i shqyrtimit të ankesës;
b) kur ai është punonjësi që ka dhënë masën disiplinore që është ankimuar;
c) kur ai është vartës/epror i drejtpërdrejtë i punonjësit që është ankuar;
ç) kur është dëshmitar në ngjarje. 
3. Punonjësi i Policisë që apelon ka të drejtë të kërkojë deri në dy herë ndryshimin e anëtarëve të Komisionit të Apelimit. 
4. Në rastet e përcaktuara në pikat 2 dhe 3 të këtij neni, Drejtori i Përgjithshëm e zëvendëson anëtarin e Komisionit me një punonjës tjetër. 
5. Ankimimi i Drejtorit të Përgjithshëm nuk është objekt shqyrtimi i këtij Komisioni. Ai ka të drejtë të ankohet drejtpërdrejt në gjykatë.

Neni 37
Ankimi ndaj Drejtorit të Përgjithshëm

1. Kur ankesa bëhet ndaj Drejtorit të Përgjithshëm, ajo nuk është objekt verifikimi e shqyrtimi nga strukturat e Drejtorisë së Përgjithshme. Struktura ku adresohet ankesa duhet ta dërgojë atë menjëherë tek Ministri i Brendshëm.
2. Në këtë rast, Ministri përcakton procedurat dhe personat që do të merren me verifikimin dhe shqyrtimin e ankesës.   

Neni 38
Procedura e shqyrtimit të ankimit

1. Me marrjen e ankesës nga punonjësi i Policisë, Komisioni i Apelimit kërkon zyrtarisht nga punonjësi që ka dhënë masën disiplinore, prova dhe fakte shkresore në të cilat ai është mbështetur për dhënien e masës. 
2. Komisioni i Apelimit, kur e gjykon të nevojshme, cakton një punonjës Policie të Drejtorisë së Përgjithshme me gradë më të lartë se grada e ankuesit që të bëjë verifikime që lidhen me çështjen në shqyrtim.  
3. Kryetari i Komisionit të Apelimit njofton me shkrim punonjësin e Policisë për vendin, datën dhe orën e shqyrtimit të ankesës së tij jo më vonë se 5 ditë përpara datës së shqyrtimit. Gjithashtu, ai njofton anëtarët e Komisionit të Apelimit për vendin, datën dhe orën e takimit, duke i vënë në dispozicion dokumentacionin përkatës.
4. Punonjësi ka të drejtë të jetë i pranishëm dhe të mbrohet nga një punonjës tjetër Policie i zgjedhur prej tij, me të njëjtën gradë ose me gradë më të lartë, ose një përfaqësues ligjor jashtë strukturave të Policisë. Në rast se punonjësi ndihmohet nga përfaqësuesi ligjor, shpenzimet përkatëse mbulohen nga vetë punonjësi ose nga Sindikata. Titullarët e strukturave përkatëse duhet t’i lejojnë punonjësit e zgjedhur si mbrojtës të marrin pjesë në seancat e shqyrtimit të ankesës.
5. Gjatë shqyrtimit të ankesës, Komisioni i Apelimit mund të kërkojë praninë e punonjësve të tjerë të cilët kanë dijeni për ngjarjen apo shkeljen që pretendohet se ka kryer punonjësi.
6. Mbledhjet e Komisionit të Apelimit për shqyrtimin e ankesave janë të hapura për punonjësit e Policisë, me përjashtim të rasteve kur çështja që shqyrtohet përbën sekret. Në rastet kur masa disiplinore është dhënë si pasojë e ankesës së ardhur nga qytetarët apo institucionet, mbledhjet e Komisionit janë të hapura edhe për median dhe publikun, kur ato nuk përbëjnë sekret. 
7. Seancat e shqyrtimit të ankesës së punonjësit pasqyrohen në procesverbalin përkatës të Komisionit të Apelimit. 
8. Vendimi i Komisionit të Apelimit duhet të jetë i arsyetuar dhe i bazuar në prova, fakte shkresore, si dhe në aktet normative në fuqi. Ai merret me shumicë votash dhe pa praninë e personave të tjerë. 
9. Komisioni i Apelimit i komunikon me shkrim punonjësit të Policisë vendimin, sa më shpejt që të jetë e mundur, por jo më vonë se 5 ditë pune, duke i dhënë një kopje të vendimit, si dhe fotokopje të dokumentacionit të shqyrtuar. Për vendimin e marrë njoftohet me shkrim edhe eprori që ka dhënë masën disiplinore.
10. Komisioni i Apelimit duhet të përfundojë shqyrtimin e ankesës dhe të marrë vendim jo më vonë se 60 ditë nga momenti i marrjes së ankesës. Në raste të veçanta, ky afat mund të shtyhet për dy herë nga 30 ditë të tjera me vendim të arsyetuar të Komisionit të Apelimit.
11. Në rast se punonjësi i Policisë nuk paraqitet në seancën e caktuar për shqyrtimin e ankesës së tij, seanca mund të shtyhet jo më shumë se një herë.   

Neni 39
Procedura e shqyrtimit të ankimit për punonjësin e Policisë me masë sigurie

1. Për punonjësin e Policisë që është me masë sigurie “arrest në shtëpi” ose “arrest në burg”, procedurat e shqyrtimit të ankimit janë të njëjta sipas përcaktimeve të nenit 38 të kësaj rregulloreje. Në këto raste, kur është e pamundur të kontaktohet me punonjësin e Policisë, ai ka të drejtë të mbrohet nga një punonjës Policie ose mbrojtës ligjor i zgjedhur prej tij. Kur ai refuzon mbrojtjen e tij, Komisioni i cakton si mbrojtës një punonjës Policie mundësisht me gradë më të lartë se grada që ai mban.
2. Për punonjësin e Policisë që është me masë sigurie “shtrim i përkohshëm në një spital psikiatrik”, procedurat e shqyrtimit të ankimit janë të njëjta sipas përcaktimeve të nenit 38 të kësaj Rregulloreje. Në këto raste, ai ka të drejtë të mbrohet nga një punonjës Policie ose mbrojtës ligjor i zgjedhur prej tij. Kur ai refuzon mbrojtjen e tij, Komisioni i cakton si mbrojtës një punonjës Policie mundësisht me gradë më të lartë se grada që ai mban.

Neni 40
Përgatitja dhe administrimi i dokumentacionit

Ankimimi për masat disiplinore, si dhe i gjithë dokumentacioni që ka lidhje me shqyrtimin e çështjes nga Komisioni i Apelimit, që nga njoftimi i punonjësit për shqyrtimin e ankesës deri në dhënien e vendimit të Komisionit, përgatiten dhe administrohen nga Drejtoria e Standardeve Profesionale. Kjo Drejtori ka detyrimin t’u sigurojë palëve, me kërkesën e tyre, kopje të dokumentacionit që ka lidhje me çështjen në shqyrtim.
  
PJESA E GJASHTË
ADMINISTRIMI I MASAVE DHE DISPOZITA KALIMTARE

Neni 41
Ekzekutimi dhe administrimi i masës disiplinore

1. Masa disiplinore e dhënë ndaj punonjësit të Policisë që nuk ankimohet brenda afateve të përcaktuara në nenin 34 dhe 35 të kësaj rregulloreje, ekzekutohet dhe vendoset në dosjen personale të punonjësit, si dhe regjistrohet në sistemin e të dhënave nga strukturat përkatëse të personelit. 
2. Masa disiplinore, për të cilën është bërë ankimim nga punonjësi, ekzekutohet dhe vendoset në dosjen personale të tij, si dhe regjistrohet në sistemin e të dhënave nga struktura përkatëse e personelit, pasi të jetë marrë vendimi përfundimtar nga titullari ose Komisioni i Apelimit. 
3. Në çdo rast, masa disiplinore ekzekutohet brenda 30 ditëve nga komunikimi i saj ose nga marrja e vendimit nga eprori i eprorit apo Komisioni i Apelimit. 
4. Efektet e masës disiplinore fillojnë pasi të ketë përfunduar afati i ankimimit dhe punonjësi nuk është ankuar, ose pasi të jetë dhënë vendimi i eprorit të punonjësit që ka dhënë masën apo i Komisionit të Apelimit. 
5. Kur punonjësi i Policisë është ndëshkuar me masën disiplinore “Përjashtim nga Policia”, Komisioni i Apelimit i dërgon Drejtorisë së Personelit në Drejtorinë e Përgjithshme një kopje të vendimit. Nëse vendimi i Komisionit të  Apelimit lë në fuqi masën e dhënë nga titullari përkatës, strukturat përkatëse të personelit përgatisin urdhrin e përjashtimit dhe ndërprerjes së marrëdhënieve financiare të punonjësit.  
6. Nëse gjatë shqyrtimit në Komisionin e Apelimit rezulton se nuk janë respektuar procedurat e ecurisë disiplinore të përcaktuara në kapitullin e parë të pjesës së katërt të kësaj rregulloreje duke filluar nga njoftimi me shkrim për fillimin e ecurisë disiplinore ndaj tij, masa disiplinore e dhënë ndaj tij anulohet automatikisht dhe njëkohësisht mund t’i relatohet titullarit përkatës për dhënie mase ndaj punonjësit që ka dhënë masën disiplinore.
7. Drejtoria e Standardeve Profesionale evidenton të gjitha ankesat dhe shkeljet disiplinore. 
8. Në rastet e përcaktuara në nenin 13, pika 2 të kësaj rregulloreje argumentimi për mosdhënien e masës evidentohet në regjistrin e praktikës disiplinore të personelit të Policisë.

Neni 42
Afatet e ruajtjes dhe të shuarjes së masave disiplinore

1. Masat disiplinore “Vërejtje”, “Vërejtje me paralajmërim” dhe “Gjobë në masën sa paga e pesë ditëve pune” qëndrojnë në dosjen personale të punonjësit 6 muaj nga koha e ekzekutimit të masës dhe pas kësaj periudhe efektet e masës shuhen. 
2. Masat disiplinore “Shtyrja e afatit të gradimit nga një muaj deri në një vit”, “Pezullim pa pagesë nga pesë ditë deri ne tridhjetë ditë” dhe “Ulje jo më shumë se një gradë deri në 12 muaj” qëndrojnë në dosjen personale të punonjësit një vit nga koha e ekzekutimit të masës dhe pas kësaj periudhe efektet e masës shuhen.  
3. Masa disiplinore që jepet ndaj punonjësit të Policisë evidentohet në rubrikën përkatëse të dosjes së punonjësit, si dhe ruhet në sistemin e bazës së të dhënave të personelit gjatë gjithë kohës së punësimit. Njëkohësisht formulari i dhënies së masës disiplinore ruhet në “xhepin” e dosjes së punonjësit deri në momentin e shuarjes së saj.
4. Në momentin e shuarjes së masës disiplinore bëhet shënimi përkatës në dosjen e punonjësit dhe në sistemin e bazës së të dhënave, si dhe hiqet formulari për dhënien e masës disiplinore nga dosja e punonjësit. 
5. Të dhënat për masat disiplinore që janë dhënë ndaj personelit të Policisë, nuk i bëhen të ditura asnjë institucioni apo strukture pa miratimin e personit ose lejen me shkrim Drejtorit të Përgjithshëm. 
6. Masat disiplinore “Përjashtim nga Policia” qëndron në dosjen personale të punonjësit dhe në sistemin e bazës së të dhënave të Personelit gjatë gjithë kohës dhe pas ndërprerjes se marrëdhënieve të punës. Kur punonjësi i Policisë fiton të drejtën e rikthimit në detyrë me vendim të gjykatës, vendimi i Gjykatës duhet të vendoset në dosjen e punonjësit të Policisë dhe njëkohësisht ky fakt të pasqyrohet në të dhënat personale në bazën e të dhënave të Policisë së Shtetit. 

Neni 43
Praktikat shkresore

Praktikat shkresore, si dhe forma konkrete e hartimit të dokumenteve të përcaktuara në këtë rregullore janë të unifikuara. Ato përgatiten nga Drejtoria e Personelit dhe miratohen nga Drejtori i Përgjithshëm i Policisë së Shtetit.

Neni 44
Dispozitë kalimtare

1. Deri në përfundim të kalimit në sistemin e ri të gradave, kompetencat e përcaktuara në këtë Rregullore në nivel grade, ushtrohen nga funksionet që u korrespondojnë gradave përkatëse sipas vendimit të Këshillit të Ministrave nr.803, datë 21.11.2007 “Për përcaktimin e funksioneve korresponduese për gradat në Policinë e Shtetit dhe ekuivalentimin e tyre.” 
2. Komisioni Qendror i Disiplinës do të vazhdojë të ushtrojë funksionin deri në përfundimin e të gjitha ankesave që ka në proces, pa ndryshuar anëtarët e tij. 
